Document ID: 32002D0972

Απόφαση του Συμβουλίου
της 28ης Νοεμβρίου 2002
για την έγκριση χορήγησης ενίσχυσης από την ελληνική κυβέρνηση στους βαμβακοπαραγωγούς της Ελλάδας
(2002/972/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την αίτηση που υπέβαλε η ελληνική κυβέρνηση στις 14 Οκτωβρίου 2002,
Εκτιμώντας τα ακόλουθα:
(1) Το 2001, με την έναρξη ισχύος του κανονισμού (ΕΚ) αριθ. 1051/2001 του Συμβουλίου, της 22ας Μαΐου 2001, για την ενίσχυση της βαμβακοπαραγωγής(1), ο οποίος επιτρέπει στα κράτη μέλη να λαμβάνουν, για περιβαλλοντικούς λόγους, μέτρα περιοριστικά της βαμβακοπαραγωγής, μεταβλήθηκε το μέχρι τότε κοινοτικό καθεστώς για το βαμβάκι. Το νέο καθεστώς εισήγαγε έναν μηχανισμό συνυπευθυνότητας αυστηρότερο του προηγουμένου, πράγμα που δημιούργησε σοβαρά προβλήματα εφαρμογής, οι λεπτομερείς διατάξεις της οποίας θεσπίσθηκαν με τους κανονισμούς (ΕΚ) αριθ. 1591/2001(2) και (ΕΚ) αριθ. 1398/2002(3).
(2) Η εφαρμογή του νέου καθεστώτος για το βαμβάκι εσοδείας 2001, οπότε σημειώθηκαν εξαιρετικά υψηλές αποδόσεις ανά εκτάριο, οδήγησε κατά την περίοδο 2001/02 σε πολύ μεγάλη συνολική παραγωγή βαμβακιού, με συνέπεια την ισχυρή μείωση της αντιστάθμισης που καταβάλλεται δυνάμει του κανονισμού (ΕΚ) αριθ. 1051/2001.
(3) Οι ελληνικές αρχές απέκλεισαν 206365 τόνους σύσπορου βαμβακιού από την επιλέξιμη για ενίσχυση ποσότητα για την περίοδο 2001/02. Η Επιτροπή, ωστόσο, με τον κανονισμό (ΕΚ) αριθ. 1398/2002, όρισε την ποσότητα σύσπορου βαμβακιού σε 1246839 τόνους. Ως εκ τούτου, η εφαρμογή του σταθεροποιητικού μηχανισμού είχε ως αποτέλεσμα τη μείωση της κοινοτικής ενίσχυσης.
(4) Η μείωση της ενίσχυσης, κατά συνέπεια, είχε αρνητικό αντίκτυπο στο εισόδημα 93405 βαμβακοπαραγωγών, ορισμένοι από τους οποίους είχαν προβεί σε σημαντικές επενδύσεις προκειμένου να συμμορφωθούν προς τις περιβαλλοντικές διατάξεις και να τηρήσουν τις ορθές γεωργικές πρακτικές. Με την απώλεια εισοδήματος απειλείται η βιωσιμότητα πολλών εκμεταλλεύσεων βαμβακιού στην Ελλάδα και υπάρχει κίνδυνος εξαιρετικά δυσμενών κοινωνικών επιπτώσεων στις υπόψη περιοχές.
(5) Για να αντισταθμίσει τη μείωση εισοδήματος των οικογενειών που επλήγησαν από την εφαρμογή του σταθεροποιητικού μηχανισμού, η ελληνική κυβέρνηση προτίθεται να χορηγήσει ενίσχυση στους βαμβακοπαραγωγούς που συμμορφώθηκαν προς τις ορθές γεωργικές πρακτικές και τήρησαν τις περιβαλλοντικές διατάξεις. Το ανώτατο συνολικό ποσό της υπόψη ενίσχυσης δεν θα υπερβαίνει τα 90000000 ευρώ.
(6) Συντρέχουν, επομένως, οι εξαιρετικές περιστάσεις που επιτρέπουν, κατά παρέκκλιση και κατά το απολύτως αναγκαίο μέτρο, να θεωρηθεί η εν λόγω ενίσχυση συμβατή προς την κοινή αγορά, υπό τους όρους που προβλέπονται στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεωρείται συμβατή προς την κοινή αγορά η έκτακτη ενίσχυση στους βαμβακοπαραγωγούς της Ελλάδας από την ελληνική κυβέρνηση, η οποία συνίσταται στη χορήγηση, για την περίοδο 2001/02, εθνικής αντιστάθμισης στους βαμβακοπαραγωγούς της Ελλάδας που τήρησαν τις ορθές γεωργικές πρακτικές και αφορά τις παραχθείσες ποσότητες που αναγνωρίσθηκαν από την Επιτροπή, δυνάμει του κανονισμού (ΕΚ) αριθ. 1398/2002, ως επιλέξιμες για ενίσχυση, ανώτατου συνολικού ποσού το οποίο δεν υπερβαίνει τα 90000000 ευρώ.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 28 Νοεμβρίου 2002.

Labels: 18
17
19
5